Eestis elades sain mitmel korral oma riime tollases popis ajakirjas "Noorus" must-valgel näha, kui Rudolf Rimmel julgustas ja kirjutamise asjandust õpetas. Näiteks seda, et tol ajal maksti honorari ridade eest, nii õppisin lühikesi lauseid tegema, igaüks omaette real. Raha nagu raba. Ehk ühe lehekülje  luuletuste eest sada rubla. Sama, mis mu Teaduste Akadeemias töötava ema kuupalk. Kujutasin juba ette, kuidas minust saabki kuulus kirjanik suure K-ga nagu abituriendist kooliõde Doris Kareva, kes nii armsasti meie 7. keskkoolist kirjutas kui "vanast majast, mida kastan varjab".